Августови наследници: династија Јулијеваца-Клаудијеваца

Август није хтео допустити да се његов монархијски положај у држави оконча његовом смрћу. За тај његов положај тада није постојала реч којом би био означен. Он је обухватао низ овлашћења која је постепено, од 27. г. пре Хр., Август добијао од сената и римског народа, и сва она су била изведена из републиканских институција. Збир свих тих овлашћења није се тек тако могао пренети на неку другу личност. Август је желео да сачува привид Републике, што је значило да су сенат и народ били ти који бирају вођу. Он сам није могао ни на кога пренети свој званични положај зато што то није било у његовој надлежности.

Међутим, у складу са римском аристократском традицијом било је то да се друштвени и политички статус достигнут у оквиру појединих породица преноси са оца на сина. Као и сваки римски аристократа и Август је желео да се положај до кога је он доспео пренесе на некога унутар његове породице ─ само што је тај положај био водећи у држави, монархијски, али у легалним оквирима Републике. Зато је он од почетка свог принципата (а то је термин који није био званичан у његово време) настојао да обезбеди наследника, мада не отворено, бар не у почетку. Но, проблем је био у томе што није имао сина на кога би се његова политичка овлашћења и породична моћ и утицај (богатство и разграната клијентела) могли пренети. Имао је само једно дете, **ћерку Јулију**, рођену 39. г. пре Хр. из брака са Скрибонијом. Јулијин живот био је у потпуности подређен очевим политичким циљевима.

[Текст: Светоније, *Август* 63–64]

**Марко Клаудије Марцел.** Син Августове сестре Октавије из њеног првог брака са Гајем Клаудијем Марцелом, конзулом из 50. г. Као седамнаестогодишњак ожењен је Јулијом 25. г. пре Хр. Изненада је умро 23. г.

**Марко Випсаније Агрипа.** Морао је да се разведе и ожени Јулијом после Марцелове смрти. Добио је 23. г. проконзуларни империјум а 18. г. трибунску власт. Два његова сина из брака са Јулијом, **Гаја** (рођ. 20. г.) и **Луција** (рођ. 17. г.) адоптирао је Август 17. године са циљем да га у будућности један од њих двојице наследи. У међувремену Агрипин положај и власт били су такви да је он могао наследити Августа ако затреба док Гај и Луције не одрасту. Тако је Август мислио да је решио проблем наслеђа унутар своје породице за две генерације. Но 12. г. пре Хр. Агрипа је умро док су његови синови били сасвим мали.

**Тиберије.** Син Августове жене Ливије из њеног првог брака са Тиберијем Клаудијем Нероном. Тиберије је морао да се разведе од Випсаније, Агрипине ћерке, са којом је имао сина Друза, и ожени се Јулијом. Тиберије добија почасти, али не тако високе као Агрипа. Добио је заједно са Августом императорске акламације за победе у Германији и у Илирику, а 7. г. пре Хр. прославио је у Риму тријумф над Германима. По Августовој жељи сенат је Тиберију доделио трибунску власт 6. г. пре Хр., али пре краја те године Тиберије се повлачи из политике и одлази на острво Родос, где ће остати до. 4. г. по Хр. Разлог: неслагање са Јулијом и уздизање Гаја и Луција.

Август је 5. г. пре Хр. прихватио да буде конзул како би увеличао прославу поводом пунолетства свог унука и адоптивног сина **Гаја Јулија Цезара**: то је била свечаност којом су дечаци са пуних 15 година први пут облачили тогу одраслих мушкараца (*toga virilis*) и били јавности представљани на Форуму. Сенат је том приликом изгласао да Гај може присуствовати сенатским седницама. Исте године Гај је био одређен да буде конзул (*consul designatus*) кроз пет година (кад напуни 20 година). Уз то, парадне коњичке јединице римске омладине изабрале су га да им буде на челу (*princeps iuventutis*). Када је 2. г. пре Хр. и **Луције Јулије Цезар** напунио 15 година, добио је исте почасти и права као Гај. [RGDA 14; натпис са Форума]

Тако је изгледало да је Август обезбедио наследнике. Гај Цезар је убрзо послат на исток да постави у Јерменији на престо римског претендента. Тамо је приликом опсаде јерменске тврђеве Артагире био рањен и умро је у Ликији на повратку у Рим 4. г. по Хр. У међувремену, Луције је послат војсци у Шпанији, и изненада је умро на путу тамо, у Масилији (дан. Марсеј) 2. г. по Хр. Тако је Август остао без наследника од своје лозе и најзад је дошао ред на **Тиберија**. Он се вратио са Родоса у Рим 4. г. и после једног скандала развео се од Јулије. Август га је усинио (Тиберије је ушао у род Јулијеваца) при чему је Тиберије имао да усини свог синовца Германика, Друзовог сина, који би га наследио (премда је Тиберије имао сина из првог брака, Друза). Тако је и **Германик** адопцијом постао Јулијевац, али је по мајци Антонији, Октавијиној ћерци, био и у крвном сродству са Августом (в. у прилогу родослов **Јулијеваца-Клаудијеваца**). Тиберије је затим, исте године добио овлашћења која су му давала водећи положај у држави: добио је **проконзуларни империјум** и **трибунску власт**. Преостало је само да га Август у тестаменту означи и за првог наследника своје имовине, што је и учинио 3. априла 13. године [Светоније, *Август* 101].